Les perruqueries viuen entre la incertesa, les presses i els grans canvis previstos el possible retorn a l'activitat els pròxims dies. Conscients que hauran de reinventar-se i preparar-se per a una reobertura ben diferent a la dinàmica del negoci abans de tancar per la crisi del coronavirus, els establiments catalans lamenten que encara no es coneguin els protocols exactes que hauran de seguir. Saben, d'entrada, que caldrà sempre donar cita prèvia per atendre els clients i maneguen les agendes perquè en puguin coincidir pocs alhora, respectant la limitació d'aforament dels locals. També pressionen els proveïdors per aconseguir tot el material de protecció i desinfecció necessari per treballar amb seguretat. Equips i elements de protecció que encara no han arribat ni saben quan ho faran. Incertesa administrativa sobre les condicions concretes per poder treballar. "No tenim les eines ni els protocols necessaris", lamenta Pere Salcedo, president del Gremi de Perruquers de Tarragona davant d'aquest escenari. Els establiments, assegura, han de donar d'alta els contractes dels treballadors i, si no existeix claredat administrativa al respecte, podrien exposar-se a sancions. "Moltes no estan preparades i no podran obrir", sosté.  Segons els anuncis del govern espanyol, les perruqueries podrien obrir el dia 4 amb cita prèvia, però no hi ha encara cap directriu oficial i detallada al BOE. Tampoc s'ha precisat què passa amb els treballadors que estan en ERTO, o si es pot mantenir en aquesta situació part de la plantilla i fer-la tornar de forma progressiva, amb la represa de l'activitat. Les perruqueries també tenen molts dubtes sobre quins elements de protecció han de seguir a l'hora d'atendre als clients.  Més enllà dels debats d'última hora dins dels gremis locals sobre la fixació de la data d'obertura col·lectiva, els professionals han iniciat els últims dies una carrera desbocada per poder assumir, aviat, el retorn de l'activitat amb garanties. Però amb molt poques certeses. Joan Davant, propietari de la perruqueria 'Els 60' de Manresa lamenta les poques directrius que estan rebent. "Ens hem hagut d'espavilar a comprar el nostre material i intentar organitzar-nos", ha apuntat. També Eva Maria Roig, propietària del centre 'Eva Roig Estilista' d'Amposta ha buscat assessorament i recomanacions a través de proveïdors i professionals de riscos laborals. El que saben d'entrada és que no es podrà servir ni begudes ni menjar i que els clients hauran de dur mascareta, guants i bata per ser atesos, així com ells per poder arreglar-los. Les habituals revistes per passar l'estona a la perruqueria tampoc es podran oferir. L'Eva ha convertit l'estanteria de ferro on les guardava, a l'entrada del centre estètic, en un nou set de protecció i desinfecció. Ja té llest el gel hidroalcohòlic, les mascaretes i els guants –per si les clientes no els porten-, els peücs per cobrir les sabates i les bosses de plàstic on les clientes hauran de posar abrics, bosses, telèfons i altres elements personals. També hi ha pots de gel desinfectant per tota la perruqueria i n'ha posat als estants, junt amb cremes de protecció de les mans, per vendre'n als clients. A la vora dels rentacaps dues garrafes de desinfectants i antibacterians estan llestos per les tasques de neteja que caldrà extremar. "Quan s'aixequi una clienta, caldrà rentar-ho tot, cadires, rentacaps, estris, ... I el que es pugui, es llençarà", ha explicat. A tot això, li falta rebre les bates i les tovalloles de paper i també les pantalles facials perquè ella i la seva companya completin l'equip de protecció. A Manresa, Davant ha fet comanda de mascaretes, guants, capes i tovalloles d'un sol ús, però admet que se sent "com un conillet d'índies". "Ningú ens ha explicat res de com ho hem de fer. Per exemple, què hem de fer amb tot el material d'un sol ús? El podem reciclar?", pregunta. Proveïdors desbordats Els proveïdors, a més, no donen a l'abast. Fa tres dies que han reobert les empreses, la incertesa és màxima i el material que els perruquers i perruqueres reclamen està tardant a arribar. "Ells no reben producte i no el poden enviar. Hi ha coses que hauria de tenir aquí i no les tinc. Necessitava material que utilitzo habitualment però no agafaven comandes perquè tot està enlaire no poden avançar feina. Ara diuen que hem d'obrir en pocs dies, no donen a l'abast i es troben amb preus abusius, com guants de làtex a 45 euros. A quin preu ens els hauran de vendre a nosaltres?", qüestiona Roig. Tant Davant com Roig fa dies que reben peticions de la clientela que anhela que tornin a obrir però gestionen les agendes perquè no coincideixin més de dos clients a la sala. Ni un ni l'altre han optat per treballar a domicili durant aquestes setmanes de confinament però ara han de coordinar un allau de clients que frisen perquè els atenguin. Davant, que creu que suportarà bé la crisi tot i que preveu facturar menys que fins ara, ja té una llista d'espera d'uns 80 clients que desitgen la reobertura de la perruqueria per posar remei a tants dies sense passar les estisores. "La gent té ganes d'arreglar-se perquè s'han vist d'unes maneres que no s'havien vist en la vida. Fa dies que pregunten i hi ha moviment, però farem segons les circumstàncies", ha afegit Roig. Tot i això, les cites que Roig tenia reservades per celebracions com les comunions del mes de maig han quedat enlaire. Al seu centre d'estilistes d'Amposta de moment no es faran ni maquillatges ni manicures. "No crec que es vulguin maquillar o pintar les ungles per anar amb mascareta i guants", ha ironitzat. "Anirem improvisant i veure-les venir", ha afegit però treballar amb mascaretes, pantalles i guants "no serà fàcil". "Hauré d'aprendre a treballar així. Fa molts anys que soc perruquera i no he tallat mai el cabell en aquestes condicions. Ara bé, si s'ha de fer, es farà", ha reconegut, resignada.

Summary: Les perruqueries preparen el retorn a l'activitat entre la incertesa, les presses i els canvis


El Banc d'Espanya (BdE) ha augmentat la previsió de creixement de l'economia estatal en 3 dècimes per aquest 2017, fins al 3,1%. De la mateixa manera, ha modificat a l'alça, també en 3 dècimes, les previsions econòmiques per al 2018, fins al 2,5%. De cara a l'increment del PIB del 2019, el regulador bancari espanyol manté el pronòstic que havia fet anteriorment en el 2,2%. D'altra banda, el BdE també preveu millores en la taxa d'atur. Vaticina que l'atur baixi enguany al 16,5% (dues dècimes menys que els pronòstics anteriors), passant pel 14,7% del 2018 i fins al 13,2% el 2019 (set dècimes per sota de la previsió anterior en tots dos casos). Pel que fa al dèficit, el Banc d'Espanya creu que Espanya no aconseguirà per una dècima l'objectiu del 3,1% marcat per Brussel·les per aquest 2017. En el document 'Projeccions macroeconòmiques de l'economia espanyola (2017-2019)' publicat aquest dimarts, el Banc d'Espanya argumenta que la millora de la competitivitat i la reducció de l'endeutament privat contribuiran a que se segueixi creixent. Tot i això,  el creixement es moderarà per les expectatives que la laxitud de les condicions financeres i monetàries no s'intensifiqui  i per una menor expansió de la política pressupostària. Segons el regulador bancari, la demanda interna seguirà sent el motor del creixement, al qual la demanda exterior també hi contribuirà positivament.  Pel que fa al dèficit, el Banc d'Espanya pronostica un 3,2% per a enguany i destaca que la xifra està 1,3 punts per sota del registrat el 2016, gràcies a la millora de l'economia.  En relació als preus, el Banc d'Espanya vaticina que l'IPC augmenti un 2% de mitjana el 2017 i posteriorment es desacceleri fins a l'1,3% el 2018 i repunti moderadament fins a l'1,6% el 2019. Els Estats Units, entre els possibles riscos El regulador bancari situa els possibles riscos de futur en l'esfera internacional. En particular, en l'eventual intensificació de les tendències proteccionistes que han començat a despuntar en alguns àmbits i que podrien tenir conseqüències negatives en les exportacions espanyoles fora de la zona euro. "Aquesta variable podria veure's afectada, a més, per eventuals pertorbacions financeres, que podrien tenir el seu origen en diversos factors, que inclouen, per un cantó, una combinació de polítiques als Estats Units que conduís a una major tensió monetària i més ràpida del que s'espera en aquest país, i per una altra banda, una hipotètica correcció desordenada de l'elevat nivell d'endeutament de l'economia xinesa", explica el BdE en el document publicat aquest dimarts.

Summary: El Banc d'Espanya augmenta la previsió de creixement de l'economia estatal en 3 dècimes, fins al 3,1%, per al 2017


Denuncien la vulneració de la llei catalana i espanyola i que les empreses Scytl i Agtic Consulting han incomplert el plec de condicions ACN Barcelona.-Una vintena de membres de les candidatures de Carles Tusquets i Ramon Masià han presentat requeriments al Consell General de Cambres de Catalunya per presumptes irregularitats en les eleccions a la Cambra de Barcelona de fa unes setmanes, de les quals en va sortir guanyadora la candidatura independentista Eines de País. Segons ha avançat 'Expansion' i ha confirmat l'ACN, a més de fer constar suposades irregularitats també assenyala vulneracions de la llei catalana i espanyola així com en la gestió de l'empresa Scytl i l'auditora Agtic Consulting, en considerar que va incomplir el plec de condicions. El requeriment no té cap validesa legal però sí que insta el Consell General de Cambres de Catalunya a pronunciar-se. Entre els membres que l'han presentat hi ha Carles Tusquets i Ramon Masià. El ple per concretar el relleu al capdavant de la Cambra està previst per a la setmana que ve.

Summary: Tusquets i Masià presenten requeriments al Consell de Cambres per presumptes irregularitats a les eleccions


"Si hagués dit que catalans, immigrants, antifeixistes o homosexuals mereixen bombes, estaria protegit pels jutges feixistes que m'han condemnat", ha afegit el raper després de conèixer la sentència ACN Barcelona.-El raper lleidatà Pablo Rivadulla, més conegut amb el nom de Pablo Hasél, ha reaccionat a la sentència de l'Audiència Nacional que l'ha condemnat a dos anys i un dia de presó pels delictes d'enaltiment per enaltiment del terrorisme i injúries a la Corona i les institucions de l'Estat pels seus missatges publicats a Twitter i una cançó a YouTube. "M'han condemnat a 2 anys i un altre de pena-multa, és a dir, 3 anys. Se sumen als 2 que ja tinc per cançons contra el règim. Passaré 5 anys empresonat per delictes d'opinió, però mai claudicaré. Mai, feixistes de merda", ha assenyalat el raper en un tuit. En una segona piulada, Hasél ha reiterat que per una cançó, que ha adjuntat al missatge, i d'altres serà empresonat cinc anys i ha afegit: "Si hagués dit que catalans, immigrants, antifeixistes o homosexuals mereixen bombes, estaria protegit pels jutges feixistes que m'han condemnat". A més de la pena de presó, Hasé també ha estat condemnat a pagar una multa de 24.300 euros. En la sentència, els magistrats de la Secció Primera de la Sala Penal consideren que les publicacions de Hasél suposen "una actuació conjunta, dirigida contra l'autoritat de l'Estat" i que al·ludeixen "a la necessitat d'anar més enllà en un comportament violent, fins i tot amb la utilització del terrorisme".  Si el Tribunal Suprem confirma la sentència, Hasél haurà d'ingressar a presó perquè ja va ser condemnat el 2014 a dos anys de presó per enaltiment del terrorisme.

Summary: Hasél: "Passaré cinc anys empresonat per delictes d'opinió però mai claudicaré. Mai, feixistes de merda"


La negativa se suma a la de l'Audiència Nacional, que també ha rebutjat les demandes de la formació d'ultradreta ACN Madrid.-La Secció Vuitena de la Sala del Contenciós Administratiu del Tribunal Superior de Justícia de Madrid (TSJM) ha rebutjat la petició de Vox d'adoptar mesures cautelars contra l'ordre de la Comunitat de Madrid que estableix el confinament perimetral de Madrid i altes municipis del seu territori. Vox volia que se suspengués l'ordre adduint que no disposava d'un aval previ de la justícia espanyola, però els magistrats asseguren que aquest fet no implica que la Comunitat hagi actuat per la via dels fets. L'Audiència Nacional també ha rebutjat aquest dimarts adoptar mesures cautelars que Vox demanava en un altre recurs amb la mateixa finalitat.

Summary: El TSJM també rebutja les peticions cautelars de Vox contra el tancament de Madrid


El ple de l'Ajuntament de Begur (Baix Empordà) ha aprovat una moratòria d'un any per a hotels i restaurants amb l'objectiu de redactar un pla especial que fixi les línies de futur per al sector. Durant aquest temps, el consistori suspendrà qualsevol llicència per obrir nous negocis o reformar els que ja hi ha al poble. La moratòria, que s'estén a tot el terme municipal, s'ha adoptat per posar ordre a un sector que ha crescut molt. De fet, el nucli de Begur ha passat de tenir d'un a tretze hotels al llarg dels darrers vint anys. Ara, l'equip de govern es marca consensuar el pla especial amb el sector hoteler i l'Associació de Comerç i Turisme (ACIT) i mantindrà la moratòria fins que no s'aprovi inicialment aquest document. "L'excés d'oferta mai és un bon aliat per assolir un turisme de qualitat i buscar l'excel·lència", assegura el primer tinent d'alcalde Eugeni Pibernat. La moratòria que afecta hotels i restaurants es va aprovar per unanimitat –sense cap vot en contra- al ple d'aquest dimarts. L'objectiu de la mesura, segons subratlla l'Ajuntament, és "impulsar un pla especial que aposti per la qualitat i l'excel·lència" en un sector turístic que ha crescut molt en els darrers anys (especialment, al nucli antic). La moratòria afecta els nuclis urbans de Begur i Esclanyà i els mariners de Sa Riera, Sa Tuna, Fornells-Aiguablava, Es Racó i Aiguafreda. Durarà com a màxim un any. Al llarg d'aquests dotze mesos, l'equip de govern vol buscar sinèrgies amb els hotelers i l'Associació de Comerç i Turisme (ACIT) per consensuar polítiques de futur. "I més quan en els darrers vint anys al nucli de Begur s'ha passat d'un a tretze hotels", subratlla el consistori. "L'excés d'oferta mai és un bon aliat per assolir un turisme de qualitat i buscar l'excel·lència", explica el primer tinent d'alcalde i responsable de Promoció Econòmica i Turisme. La moratòria, a l'empara del pla general, suspèn l'atorgament de llicències de parcel·lació de terrenys, edificació, reforma i rehabilitació, enderroc de construccions  ampliació d'activitats relacionades amb els usos hotelers i de restauració. Fins a l'aprovació del pla especial  La suspensió es mantindrà fins que s'aprovi inicialment el nu pla especial o un instrument urbanístic equivalent. La mesura es complementa amb un plànol que delimita els àmbits afectats. Eugeni Pibernat recorda que la proposta de moratòria ja porta treballant-se des del mandat anterior. L'Ajuntament de Begur explica que la iniciativa va sorgir després "de detectar-se un gran creixement d'hotels al municipi, especialment al nucli antic". La majoria, situats en cases antigues o colonials i que no disposen d'aparcament. "El creixement d'aquests anys pot portar a convertir en un fet més comú allò que ara és un luxe i una experiència única: dormir en una casa antiga amb tant de valor", concreta Pibernat. En paral·lel, el consistori també justifica la necessitat del pla especial perquè els bars i restaurants també suposen "una tensió d'aquests usos sobre el teixit residencial" i poden provocar "desajustos" amb l'actual regulació urbanística de Begur. Ritme d'obertures constant Al nucli antic de Begur al 2000 només hi havia l’hotel Rosa (3 estrelles i 21 habitacions), després que l’any anterior s'enderroquessin els hotels Plaja i Begur. Al 2001 va obrir el Hanoi (1 estrella i nou habitacions) i el 2002, els hotels Aiguaclara (3 estrelles i deu habitacions) i el Galena Mas Comangau (4 estrelles i vint habitacions).   Després d'uns anys sense que n'obrís cap altre, a partir del 2009 el ritme d'inauguracions ha estat constant. Aleshores va obrir l'hotel Sa Calma (4 estrelles i dotze habitacions); al 2010 va inaugurar-se el Clàssic (4 estrelles i dotze habitacions); al 2012, el Cluc (2 estrelles i dotze habitacions), i al 2013 van obrir-se'n fins a tres de nous: El Petit Convent (3 estrelles i onze habitacions), Hostalet dels Indians (pensió amb dues habitacions) i Hostalet de Begur (2 estrelles i set habitacions). L'any passat van inaugurar-se l'Alta House (3 estrelles i 21 habitacions) i La Indiana de Begur (3 estrelles i cinc habitacions). I aquest desembre es preveu que s'acabi l'obra d'un altre hotel, La Bionda, que sumarà vuit habitacions. Al nucli d’Esclanyà  actualment no hi ha cap establiment hoteler. Però sí que n’hi ha als nuclis de Sa Riera (Sa Riera i Ses Negres), Sa Tuna (Sa Tuna), Fornells (Aiguablava i Eetu) i Aiguafreda (Sa Rascassa).

Summary: Begur aprova una moratòria d'un any per a hotels i restaurants mentre redacta un pla especial per al futur del sector


El president es reunirà amb l'expresident amb la intenció d'abordar totes les qüestions que puguin marcar l'any polític ACN Barcelona.-El president de la Generalitat, Quim Torra, viatjarà aquest divendres a la Casa de la República, a Waterloo (Bélgica) per tal de reunir-se amb el seu antecessor en el càrrec, Carles Puigdemont. Tal com ha pogut saber l'ACN, Torra ha concertat aquesta trobada per tal de planificar com s'encara des de la Generalitat la celebració del judici de l'1-O i tot el que pugui envoltar aquesta cita. A més, els dos líders abordaran la planificació d'altres qüestions que, començat l'any polític, puguin acabar marcant l'agenda a Catalunya i en tot el que tingui a veure amb la internacionalització del procés sobiranista. La reunió és la primera del 2019 i s'emmarca en el seguit de visites que Torra ja va anunciar que faria periòdicament a Waterloo.

Summary: Torra viatjarà a Waterloo divendres per planificar amb Puigdemont com encarar el judici de l'1-O


Un jove de 24 anys ha resultat ferit de gravetat aquest diumenge a la tarda a Torredembarra (Tarragonès) en saltar al mar i impactar contra unes roques. Els fets han passat cap a dos quarts de sis de la tarda a la Cala Canyadell. El banyista l’han evacuat en l’helicòpter del SEM a l’Hospital de la Vall d’Hebron de Barcelona en estat greu. Al lloc dels fets també hi ha acudit una ambulància medicalitzada, una de convencional i efectius de la Policia Local de Torredembarra. Segons Protecció Civil, la platja on s’ha produït l’incident disposa de vigilància. En el moment dels fets hi onejava la bandera verda.

Summary: Un jove de 24 anys resulta ferit greu en saltar al mar i topar contra unes roques a Torredembarra


Arola Editors, Ángel Pavlovsky, la sala Àtrium, Explica Dansa, Estudi Maio i la companyia Adhok són els premis de la Crítica d'Arts Escèniques d'aquest 2018, segons han anunciat els impulsors dels guardons. Per exemple, Arola Editors rebrà el premi Gonzalo Pérez de Olaguer per la contribució a l'edició de textos teatrals catalans contemporanis durant vint anys. Pavlovsky rebrà el premi especial com a referent de llibertat i transgressió artística a la Barcelona de la transició. I el premi a la sala serà per a la Sala Àtrium per introduir perspectiva de gènere a la programació. Els XXI Premis de la Crítica d'Arts Escèniques es lliuraran el 25 de març al Teatre Poliorama de Barcelona. D'altra banda, el jurat de dansa atorgarà dues mencions especials, a Explica Dansa, per la difusió "amena i rigorosa" en diversos formats de la dansa contemporània, i a l'estudi d'arquitectura Maio per la feina a 'Èpica', d'Aimar Pérez Galí. Finalment, el jurat d'arts de carrer ha premiat, també amb una menció especial, la trilogia 'Le nid', 'L'envol' i 'Issue de Secours' de la companyia Adhok. En les setmanes prèvies a l'entrega dels premis, Recomana, organitzadora dels guardons, ha programat debats crítics i trobades amb els finalistes de diferents categories.

Summary: Arola Editors, Pavlovsky, la sala Àtrium i Explica Dansa, premis de la Crítica d'Arts Escèniques


El president d'Esquerra Republicana, Oriol Junqueras, assenyala que estan "molt orgullosos" de tot el que han fet amb els seus companys, tot i que creu que el Tribunal Suprem els tornarà a posar a la presó "tant aviat com pugui". Junqueras considera que als jutges del procés "no els agrada" que parlin "amb la gent" però ha recordat que "de la presó se'n surt". "Estem molt orgullosos d'haver passat per la presó i estarem orgullosos quan ens hi tornin a posar", ha assenyalat. El president d'ERC també espera que el congrés de Junts per Catalunya "els vagi molt bé" i desitja que sigui la "reorganització definitiva de l'espai de centredreta". "Com millor els vagi a ells, més mèrit tindrà el que farem nosaltres", ha assenyalat.

Summary: Junqueras: "Estem molt orgullosos de tot el que hem fet i estarem orgullosos quan ens tornin a posar a la presó"


Centenars de treballadors del metro s'han manifestat aquest dilluns contra la directiva de Transports Metropolitans de Barcelona (TMB) per la gestió de la crisi de l'amiant. Sota el lema 'Justícia per les víctimes de l'amiant', la mobilització ha començat a plaça Universitat i s'ha desplaçat fins a plaça Sant Jaume entre crits de "l'amiant mata" i "assassins". Alguns dels concentrats han encès bengales de fum de colors i han llançat petards en una protesta que culmina una jornada d'aturades parcials de quatre hores amb un seguiment superior al 90%, segons els sindicats. "Estem pitjor que fa un mes", ha lamentat en una atenció als mitjans un dels membres del comitè de vaga, David Vázquez. Segons el sindicalista, l'empresa no s'ha compromès a analitzar tots els trens posteriors al 2005, tal com demanaven els treballadors. Els manifestants han exigit a TMB que faci un inventari i elabori un pla de retirada amb una data límit per tot aquell component que contingui amiant.

Summary: Centenars de treballadors del metro protesten contra la directiva per la crisi de l'amiant: "Estem pitjor que fa un mes"


Sitges oferirà aquest estiu per primera vegada servei de socorrisme a les platges de Cala Ginesta i Cala Morisca, que queden allunyades del nucli urbà. En concret, estaran vigilades durant els mesos de juliol i agost. És una de les novetats principals de la temporada de platges que el municipi comença demà diumenge, amb l'activació de la vigilància a les platges més concorregudes: Sant Sebastià, Fragata, Ribera, Bassa Rodona, Garraf i les Botigues. El servei de socorrisme a la resta de trams començarà a funcionar el 24 de juny. En total, hi haurà 24 socorristes, que comptaran amb nous punts de vigilància a les platges i espigons. Pel que fa a la resta de serveis, Sitges ha renovat els rentapeus, bancs i dutxes de bona part del litoral del municipi amb un sistema més "eficient pel consum de l'aigua", segons ha informat l'Ajuntament en un comunicat.

Summary: Sitges oferirà servei de socorrisme a dues cales allunyades del nucli urbà durant els mesos de juliol i agost


L'Audiència de Barcelona ha ordenat reobrir la investigació de l'actuació de la Policia Nacional davant de la seu de la CUP a la capital catalana el 20 de setembre del 2017. El jutjat d'instrucció 9 va arxivar aquesta causa el febrer del 2018 en considerar que els agents van actuar "en compliment estricte" de les ordres de la fiscalia i que es van "limitar a intervenir el material propagandístic" que hi havia "fora de l'edifici". Ara, però, l'Audiència ordena al jutjat que faci noves diligències, entre les quals identificar el responsable de la Brigada Provincial d'Estrangeria i cap d'aquest operatiu. El tribunal creu que del relat de la denúncia se'n desprèn que es podria haver comès un delicte de coaccions greus.

Summary: L'Audiència de Barcelona ordena reobrir la investigació per l'actuació policial el 20-S davant la seu de la CUP


ADETCA, Teatres Públics, AADPC i Els Premis de la Crítica han assenyalat aquest dimarts que en "uns moments en què els drets fonamentals, la llibertat d’expressió, el respecte a la voluntat sorgida d'un acte democràtic bàsic es veuen vulnerats",  el "teatre, ara mateix, és més necessari que mai". En aquest sentit, ha manifestat que el dia mundial del teatre "es vesteix de groc". Segons han indicat, el teatre "és el lloc on es va més enllà de tribus, races, gènere, creences, ideologies. L'acceptació de les diferents singularitats de cada ésser humà hi són benvingudes i tenen el seu lloc per mostrar-se". El comunicat, donat a conèixer per l'AADPC, ha apuntat que "davant dels fets ocorreguts aquests darrers dies", "s'havien plantejat, per un moment, suspendre totes les activitats programades dins de la celebració del Dia Mundial del Teatre". Tot i això, acte seguit, ha assegurat que no ho farien "perquè el teatre és el mirall perfecte de la naturalesa humana, amb les seves misèries i també amb les seves grandeses. És el lloc que ens fa replantejar, molt sovint, les nostres conviccions; que ens permet posar-nos en el lloc de l’altre, que ens dona les eines per ser crítics, d’afirmar o qüestionar els nostres 'principis'". Un lloc, han afegit, per "qüestionar-nos nosaltres mateixos i també –només faltaria!- qüestionar el poder".

Summary: El teatre català assegura que les arts escèniques són "més necessàries que mai" davant la vulneració de drets


La Unió Europea expulsarà fins a Turquia totes les persones que arribin a Grècia de forma irregular, inclosos els demandants d’asil, segons el principi d’acord a què han arribat els líders dels 28 amb el govern turc. En una llarga cimera a Brussel·les, els caps d’estat i de govern de la UE s’han compromès a pagar més diners a Ankara i a liberalitzar els visats pels ciutadans turcs el mes de juny a canvi que el govern d’Ahmed Davutoglu accepti el retorn cap al seu territori de qualsevol persona que arribi irregularment a les illes gregues. La UE donarà asil a un sirià per cada ciutadà retornat a Turquia. El principi d’acord s’haurà de detallar en els propers dies i ratificar a la cimera del 17 i 18 de març.  Els líders europeus han acceptat, en termes generals, les condicions plantejades per Turquia per frenar la crisi dels refugiats, tot i que encara no han arribat a un acord final.  El govern de Davutoglu, com han confirmat el president de l’Eurocambra, Martin Schulz, i la cancellera alemanya, Angela Merkel, ha exigit duplicar els 3.000 milions d’euros oferts fins ara per Brussel·les. En el document final de la reunió, els líders proposen “accelerar el pagament dels primers 3.000 milions d’euros per garantir el finançament dels projectes inicials abans del març i decidir sobre finançament addicional” per ajudar els refugiats sirians a Turquia en els propers dies.  A més, proposen “retornar tots els nous immigrants que creuin de Turquia a les illes gregues”, una expulsió que pagaria la UE. A canvi, “per cada sirià readmès a Turquia des de les illes gregues, un altre sirià a Turquia anirà a un estat membre”.  El document també parla “d’accelerar la implementació del full de ruta per a la liberalització dels visats”, amb l’objectiu d’aixecar tots els requeriments pels ciutadans turcs “com a molt tard a finals de juny del 2016”.  Finalment, la UE també s’ha compromès amb Turquia a preparar els passos per impulsar les negociacions d’adhesió.

Summary: La UE retornarà cap a Turquia tots els refugiats que arribin a Grècia


Unió de Pagesos adverteix que la sequera provocada per la manca de pluges i les altes temperatures dels últims mesos està afectant molts conreus de Catalunya, tot i que el considera que encara és aviat per avaluar possibles pèrdues. Aquesta situació propicia floracions avançades o descompensades, creixement de males herbes o plagues en fruita dolça i arròs, o avançament de les collites en el cas de l'horta, fet que provoca solapament de collites i remeses que es perden, com és el cas d'espinacs, que en algunes zones no s'han pogut comercialitzar. El sindicat demana al Departament d'Agricultura "diligència" en el moment de fer la valoració dels possibles danys "per tal que les pèrdues puguin ser compensades adequadament". En el cas de l'olivera, Unió de Pagesos adverteix que si persisteix la meteorologia de les últimes setmanes, en un o dos mesos es podrà valorar l'efecte de la sequera en la collita 2016-2017. Segons el sindicat, encara no es pot parlar d'afectació per a la pròxima campanya tot i que hi ha zones de les Garrigues -entre Cervià i les Borges Blanques- amb arbres que ja pateixen la manca d'aigua i de fred. A la Ribera d'Ebre, Baix Ebre i Montsià l'afectació serà "important" si no plou en els propers dies. En la campanya 2014-2015 d'olivera ja hi va haver una reducció de la collita del 40% respecte a una campanya de mitjana. Al Baix Ebre, Montsià i Urgell va arribar al 60%. Pel que fa la vinya, les plantes no podades broten abans d'hora per falta de fred, sobretot en varietats com ara el xarel·lo. A causa de la sequera, encara no hi ha afectació directa, tot i que caldrà esperar a les pròximes setmanes, segons UP. En l'avellaner també és aviat encara per avaluar els efectes però la falta de fred no afavoreix el conreu. La floració va descompensada i és possible que això repercuteixi en la pol·linització i en la collita. Quant a l'ametller, en algunes zones ja han florit arbres de les varietats marcona i llargueta. Tot i que de moment no hi ha danys, els que ja han florit una mica més aviat del normal -a les Garrigues- "poden patir si venen gelades",  adverteixen des del sindicat agrari. Alguns encara estan debilitats per la sequera de l'any passat i, per tant, "si persisteix l'actual sequera, l’afectació pot ser greu". En el cultiu de l'arròs, malgrat que encara no s'han inundat els camps ni s'ha sembrat, la falta de fred pot provocar un augment de males herbes, fongs i, sobretot, de la plaga del cargol poma, segons Unió de Pagesos. En el cas dels cítrics, i en concret de les mandarines i clementines, la falta de fred del novembre i desembre passats ha escurçat la collita un parell de mesos i s'ha reduït la qualitat. Pel que fa a les taronges, també s'ha avançat la maduració. L'organització agrària adverteix que si es produeixen gelades, els arbres poden quedar molt afectats, fet que es podria traduir en una reducció de la collita la propera campanya per la falta de fred. En l'horta, al Baix Llobregat i al Maresme hi ha un avançament de collites en totes les verdures, fet que produeix un solapament de partides de verdures, repercutint directament en el preu en origen. A Mercabarna, en les primeres setmanes d'aquest any es pagava de mitjana entre 0,60 i 0.70 euros el quilo de verdura, "i ara amb prou feines es poden vendre a 0,30 euros", assegura l'organització agrària. El solapament de collites també es dóna en els casos de l'enciam, bleda i espinac al Maresme. El bròquil verd s'està collint ara, quan normalment es fa al mes d'abril. Cal tenir en compte que verdures com ara el bròquil o la carxofa necessiten fred perquè tinguin un creixement lent, cosa que afavoreix que siguin més espesses. Al Camp de Tarragona la sequera afecta sobretot l'horta d'hivern -enciam, cols, espinacs, escaroles-. L'escarola és un altre conreu molt afectat ja que les varietats que hi ha ara són d'hivern i creixen molt arran de terra. Amb les altes temperatures d'aquestes setmanes han crescut molt, fet que ha provocat que es podreixin. El mateix ha passat amb les cols. En el cas de la fruita dolça, la manca de fred fa preveure una campanya amb menor producció a causa de la floració irregular. Unió de Pagesos també assegura que suposarà un major increment en la incidència de plagues, fet que comportarà un augment en els costos de control de plagues i malalties, entre aquestes la mosca de la fruita. Al Baix Llobregat, l'efecte de la sequera és sobretot per la manca d'aigua. Ara ja haurien de començar a florir i estan totalment aturats.  Pel que fa als cereals i conreus herbacis, en general i si no plou abans de 15 dies, les pèrdues poden ser "molt quantioses", i en algunes zones es pot perdre tota la collita. "Només amb 15 mm de pluja, el sembrat es podria recuperar", segons el sindicat. Les altes temperatures han fet que el sembrat es vagi desenvolupant i, per tant, ara, amb la sequera, es veuen els primers símptomes de manca d'aigua -fulles estretes i cargolades i puntes assecades-. En algunes zones el sembrat comença a treure espiga. Les comarques de Lleida afectades són el Segrià, la Noguera, l'Urgell, la Segarra -a la zona de la Vall del Corb l'efecte de la sequera s'agreuja pel fet que ja no s'està a temps de ressembrar-, el Pallars Jussà -les sembres de finals de novembre segurament presentaran pèrdues-, i el Solsonès -la colza encara té bon aspecte, però si no plou mínimament, els danys podrien ser importants. A l'Alt i al Baix Empordà ja es veuen inicis de sequera en aquests conreus. A l'Anoia es noten els primers símptomes de sequera a la Conca d'Òdena i sud de l'Anoia. Al Vallès Oriental i a l'Occidental el sembrat surt de manera molt irregular i, si no plou en les pròximes dues setmanes, la collita es podria perdre, segons UP. A l'Alt Penedès el sembrat també neix "molt irregular i li cal aigua amb urgència". Finalment, els farratges, tant de secà com de regadiu, mostren un endarreriment que, si plou, podria fer recuperar els conreus farratgers. En secà es podria veure afectada una de les segues de l'any.

Summary: Unió de Pagesos adverteix de l'afectació que pot tenir la sequera en els conreus per manca de pluja i altes temperatures


L'aeroport del Prat tancarà el pont de desembre amb 7.565 vols operats. Entre el divendres dia 2 i dilluns 12, un total de 1.344.965 passatgers hauran passat per les instal·lacions aeroportuàries barcelonines. Els viatgers han optat majoritàriament per indrets de l'Estat i les principals capitals europees per passar les seves vacances. Madrid, Palma, Londres, París i Roma, en aquest ordre, han estat les destinacions preferides dels usuaris. El dia de més activitat va ser divendres 2, coincidint amb l'operació sortida, amb 852 moviments i 150.000 seients ofertats. Així mateix, aquest diumenge (789 vols) i demà dilluns (747 vols) són les altres dues jornades de major tràfec al Prat durant aquest pont, amb prop de 280.000 passatgers. Les aerolínies han ofertat 143.522 seients per aquest diumenge i 135.660 per a demà dilluns, dia en què es donarà per tancat el llarg pont de desembre, que va arrencar divendres dia 2 amb 852 vols i uns 150.000 passatgers. L'operació sortida va ser encara més intensa. Entre divendres 2 i diumenge 4 van enlairar-se o aterrar al Prat més de 2.100 avions. L'inici del pont va coincidir amb una vaga dels treballadors de neteja. L'aturada es va donar per finalitzada divendres, i dissabte les instal·lacions van anar recuperant el seu aspecto habitual. Amb tot, els treballadors de l'empresa responsable del servei –Valoriza (pertany al grup Sacyr)- han avisat que, si les converses no avancen durant els propers dies, tornaran a convocar noves aturades els dies 22 i 23 de desembre, en plena operació sortida de les festes de Nadal. Igualment, el dia de la Immaculada Concepció es va registrar un fort moviment al Prat, amb 725 vols i 129.783 places.

Summary: L'aeroport del Prat tancarà el pont de desembre amb més de 7.500 vols operats i 1,3 milions de passatgers


L'expresident Carles Puigdemont ha assegurat que recorrerà al Tribunal de Justícia de la Unió Europea per poder assumir el mandat com a eurodiputat. En una roda de premsa al Parlament Europeu aquest dimarts, Puigdemont no ha concretat per quina via presentarà la queixa al tribunal amb seu a Luxemburg però confia que aquesta instància europea tindrà "l'última paraula" sobre la seva situació després que la JEC rebutgés que el seu advocat Gonzalo Boye recollís l'acta en nom seu i el també electe Toni Comín. El líder de JxCat ha assegurat que esperen "una decisió abans del 2 de juliol", dia de constitució de l'Eurocambra a Estrasburg. "És inconcebible que no estiguem a la sessió constitutiva el 2 de juliol", ha avisat Puigdemont. Així, ha afirmat que "ningú" que no sigui ell mateix, Comín i Oriol Junqueras anirà a la seu del Parlament Europeu a Estrasburg en nom seu.  L'expresident ha assegurat que creu "fermament en la independència i fort compromís amb la democràcia" del TJUE. Vies per arribar al TJUE Un ciutadà o empresa de la UE només pot presentar una queixa davant del TJUE en cas que una institució de la UE, per exemple l'Eurocambra o la Comissió Europea, hagi adoptat una decisió que l'afecti directament. Tanmateix, existeix la possibilitat de recórrer a Luxemburg en un cas d'omissió. És a dir, que la inacció d'una institució de la UE en una situació determinada d'àmbit europeu hagi perjudicat un particular o una empresa. En tal cas, però, cal que l'afectat reclami abans a la institució europea que actuï.  L'altra via de recurs al TJUE és la presentació d'una qüestió prejudicial a través d'un tribunal estatal. Totes les instàncies judicials d'un estat membre de la UE poden preguntar dubtes sobre l'aplicació i interpretació del dret europeu al TJUE, si ho consideren oportú. Només les altes instàncies judicials en què els afectats després ja no puguin apel·lar a una altra superior estan obligades a presentar una qüestió prejudicial a Luxemburg si una de les parts ho demana. Això sí, cal que el cas estigui vinculat amb el dret de la UE.  Via d'urgència Quan el tribunal amb seu a Luxemburg admet un cas pot decidir, si ho considera oportú, que es resolgui a través d'un procediment d'urgència que pot trigar entre dos i quatre mesos aproximadament. També existeix l'opció que el tribunal emeti un "auto provisional" si es considera que el cas és de màxima urgència. La valoració d'aquesta necessitat es fa cas per cas.

Summary: Puigdemont recorrerà el seu cas al Tribunal de Justícia de la UE: "Esperem una decisió abans del 2 de juliol"


Unió de Pagesos ha traslladat als responsables del Ministeri d'Agricultura, en una reunió mantinguda aquest dilluns a Madrid, la preocupació dels ramaders per l'obligatorietat de vacunar en 27 comarques catalanes els ramats de boví i oví contra la malaltia de la llengua blava, tenint en compte els efectes secundaris que aquesta vacuna va provocar el 2008 com ara la mort de molts animals, a més de problemes en la reproducció i en la salut del bestiar i en la productivitat dels ramats. En aquest sentit, el director general de Sanitat de la Producció Agrària del Ministeri, Valentín Almansa, s'ha compromès davant el sindicat a actuar i reclamar responsabilitats davant els possibles efectes secundaris que puguin sorgir, tot i que s'ha mostrat segur de que no n'hi haurà. Des del Ministeri d'Agricultura han acceptat la proposta d'Unió de Pagesos, que el sindicat ja havia traslladat al Departament d'Agricultura, referent a la posada en marxa d'un pla pilot, abans d'una vacunació massiva, seleccionant tant el territori com els animals objecte de vacunació amb més exactitud.  Segons han informat des d'Unió de Pagesos, el Ministeri també ha acceptat la petició del sindicat de dur a terme una política de vigilància conjunta a tot Europa de tots els serotipus de la malaltia de la llengua blava, així com d'altres afectacions greus del bestiar. Així mateix, els representants ministerials han avançat la decisió de França d'obligar els seus ramaders a fer una vacunació massiva, tal com preveu l'ordre ministerial per a determinades zones de l'estat espanyol. Davant la petició d'Unió de Pagesos perquè les administracions es facin càrrec del cost de la vacunació, el director general de Sanitat de la Producció Agrària ha assenyalat que les comunitats poden assumir-lo i, en el cas de Catalunya, el Departament d'Agricultura. Les 27 comarques catalanes incloses en el projecte d'ordre del Ministeri d'Agricultura i on la vacunació contra la llengua blava és obligatòria són l'Anoia, el Bages, el Baix Llobregat, el Berguedà, el Maresme, Osona, el Vallès Occidental, el Vallès Oriental, l'Alt Urgell, l'Alta Ribagorça, la Cerdanya, la Noguera, el Pallars Jussà, el Pallars Sobirà, el Pla d'Urgell, la Segarra, el Segrià, el Solsonès, l'Urgell, el Gironès, la Selva, el Pla de l'Estany, l'Alt Empordà, el Baix Empordà, la Garrotxa i el Ripollès, a més de la Val d'Aran

Summary: El Ministeri d'Agricultura es compromet a actuar en cas d'efectes secundaris per la vacunació de la llengua blava


El Govern presentarà una denúncia contra l'actuació de la policia espanyola sense autorització judicial d'aquest dimecres que va acabar amb 16 detinguts. Segons han explicat fonts de l'executiu català, els fets poden ser constitutius d'un delicte de detenció il·legal. Així mateix, aquestes mateixes fonts han explicat que la consellera de la Presidència i portaveu del Govern, Elsa Artadi, i el vicepresident, Pere Aragonès, demanaran explicacions avui al govern espanyol en la reunió que tindran a Madrid amb la vicepresidenta, Carmen Calvo. L'actuació policial "inacceptable" serà el primer punt de l'ordre del dia, segons el Govern. Els detinguts d'aquets dimecres, entre ells els alcaldes de la CUP de Verges i Celrà, així com diversos activistes es van fer en el marc d'una operació policial pel tall de l'AVE en el primer aniversari de l'1-O.  El Govern recorda que l'article 167 del Codi Penal castiga tant al particular com al policia que faci una detenció fora dels casos que autoritza la llei. També assenyala que el dret a la llibertat és un dels fonamentals de l'ordenament jurídic, no només recollit a l'article 17 de la Constitució, sinó perquè el dret a la llibertat està expressament recollit en els textos de drets humans internacionals, subscrits per Espanya i que també són d'aplicació a aquest país, d'acord amb l'article 10 de la Carta Magna.  En aquest context, l'executiu català defensa que la Declaració Universal de Drets Humans de 10 de desembre de 1948 prohibeix la detenció arbitrària (article 9); també cita el Pacte Internacional de Drets Civils i Polítics de Nova York de 16 de desembre de 1966, que estableix a més que la detenció només podrà acordar-se per les causes legalment previstes; i la Convenció per a la Salvaguarda dels Drets de l'Home i de les llibertats Fonamentals, feta a Roma el 4 de novembre de 1950, que estableix els supòsits en què una detenció és legítima.

Summary: El Govern presentarà una denúncia per les detencions sense autorització judicial d'aquest dimecres


El diputat del PPC Alejandro Fernández ha acusat els grups parlamentaris independentistes de voler utilitzar el ple d'investidura d'aquest dijous a la tarda com una "estratègia de defensa personal" del candidat, Jordi Turull. En una roda de premsa als faristols del Parlament, Fernández ha opinat que JxCat, ERC i la CUP cometen un "frau de llei" amb la sessió d'avui perquè pretenen "condicionar l'acció de la justícia", un fet "inacceptable" pel dirigent del PPC. A més, segons ha afegit, són els grups sobiranistes els qui vulneren la separació de poders i utilitzen la cambra per influir en les decisions judicials. Fernández ha fet aquestes declaracions quatre hores abans que s'iniciï el ple d'investidura, i el dia anterior que el jutge instructor del Suprem Pablo Llarena hagi citat el propi Turull per estudiar si l'envia a la presó, així com a Josep Rull, Dolors Bassa, Raül Romeva, Carme Forcadell i Marta Rovira.

Summary: El PPC diu que els independentistes volen utilitzar la investidura com una "estratègia de defensa personal" de Turull


Els fets s’han produït en un habitatge del carrer Llunetes ACN Cornellà de Llobregat.-Una dona i un menor de 12 anys han resultats intoxicats per inhalació de fum en l’incendi de la cuina d’un habitatge situat al carrer de les Llunetes, número 8, de Cornellà de Llobregat, segons han informat els Bombers de la Generalitat. A banda, la dona ha patit una cremada a la mà. L’avís s’ha produït quan faltaven uns cinc minuts per a dos quarts de nou del vespre però en arribar, els Bombers s’han trobat que el foc ja estava apagat i només han revisat i ventilat el lloc. Fins a l’habitatge afectat, s’hi han desplaçat quatre dotacions dels Bombers de la Generalitat, que en mitja hora han donat l’incident per tancat.

Summary: Una dona i un menor resulten intoxicats en l’incendi d’una cuina a Cornellà de Llobregat


La proposta de BComú i PSC supera el tràmit en comissió però la votació definitiva es farà al plenari de desembre ACN Barcelona.- La proposta de pressupost per al 2020 del govern de Barcelona ha superat aquest dimecres la primera fase i inicia ara la tramitació, a l'espera de la votació definitiva dels comptes que es farà al plenari del 20 de desembre. L'aprovació ha estat possible gràcies als vots favorables dels dos partits del govern i l'abstenció d'ERC, que ha estat l'únic grup de l'oposició que no hi ha votat en contra. Amb tot, el regidor Ernest Maragall ha advertit BComú i el PSC que calen canvis en l'esborrany actual per comptar amb el suport dels republicans en la votació definitiva al desembre. "Hi ha la mateixa distància entre l'abstenció i el sí que l'abstenció i el no", ha avisat. Segons Maragall, hi ha una "insuficiència" en el conjunt de la proposta per "manca d'ambició progressista i transformadora". "No confonguin l'abstenció amb cap altra cosa que no sigui el compromís per omplir totes les llacunes", ha dit, indicant que no serà "fàcil" però que des del grup estan "disposats" a negociar la proposta. Per a ERC cal, entre altres aspectes, “treballar a fons” per a la inversió en habitatge i abordar la capacitat per fer front al “xoc climàtic”. Mentre que ERC s'ha abstingut, JxCat, Cs, PP i Barcelona pel Canvi hi han votat en contra.   Vots contraris Des de JxCat, Elsa Artadi ha explicat que els sap “greu” haver votat en contra en lloc d’abstenir-se però ho ha justificat pel poc marge donat als grups per analitzar l’esborrany. Amb tot, la portaveu del grup ha afegit també la seva oposició a l’actitud del govern municipal de “no voler exigir reclamacions de Barcelona al govern de Madrid”.  “S’està demanant que votem gratis un pressupost que coneixem poc però que a més és continuista”, ha dit.    A més, també ha expressat preocupació per la pujada d’impostos que es preveu com una de les fonts principals de la partida d’ingressos en els comptes.  Considera, per exemple, que contemplar el recàrrec de la taxa turística o la taxa de residus és una pràctica “de poc rigor” atès que calen tràmits en altres administracions per posar-los en marxa.   Des del PP, Cs i Barcelona pel Canvi, els grups s’han sumat als retrets cap al govern municipal pel poc marge d’anàlisi de l’esborrany que s’ha donat als grups municipals. A més, les tres forces han expressat el seu rebuig a uns comptes que es basen, sobretot, en un augment generalitzat d’impostos com l’IBI o la taxa a les terrasses. En línies generals, consideren també que s’hauria de prioritzar més la promoció econòmica de la ciutat. Negociacions Al seu torn, el regidor de BComú Jordi Martí ha expressat la seva confiança en el fet que ERC pugui donar suport als comptes al desembre i ha dit a Maragall que els barcelonins no “entendrien” que el grup no ho fes.  Per altra banda, també ha dit que encara hi ha pràcticament un mes per negociar amb tots els grups que ho vulguin, si bé ha admès que “evidentment amb alguns serà més senzill i amb altres més complicat”.   Pressupost El govern municipal de Barcelona va presentar a l’octubre les grans línies de la seva proposta de pressupost per al 2020, uns comptes que creixen, respecte a la pròrroga pressupostària actual, un 9,2% ens els ingressos i un 9,5% en les despeses, i se situen en 2.898 MEUR.  El recàrrec sobre la taxa turística, que depèn d'una modificació legislativa que s'hauria d'aprovar al Parlament, i l'adequació de l'impost de Bens Immobles (IBI) a la revisió cadastral, que tot i fer reduir el tipus incrementarà la recaptació anual per la supressió dels topalls, són alguns dels factors que contribuiran a fer créixer el pressupost, a banda d'un augment de transferències de l'Estat, la modificació de l'impost de vehicles, la taxa de clavegueram o la introducció d'una nova taxa de residus.

Summary: El govern de Barcelona aconsegueix l’aprovació inicial del pressupost per al 2020 amb l’abstenció d’ERC


Un grup de 30 bombers troba el cadàver mentre feia recerca intensiva al marge dret del riu a la Pobla de Mafumet ACN La Pobla de Mafumet.-Un grup de 30 bombers ha localitzat aquest diumenge el cos d'un home que podria ser un dels desapareguts per la llevantada de dimarts a la Conca de Barberà. Estan pendents les tasques d'identificació. El cadàver s'ha trobat al marge dret del riu Francolí, a la Pobla de Mafumet, just en l'últim tram a tocar de la desembocadura, sota unes canyes de riu i una mica amagat, segons ha explicat Carmel Expósito, cap d'intervenció territorial dels Bombers al Camp de Tarragona i les Terres de l'Ebre. Amb aquesta ja són tres les morts confirmades pels aiguats, juntament amb la d'un home que es va veure arrossegat per la riera a Arenys de Munt i un altre que anava en un vehicle a l'Espluga de Francolí. Queden ara tres persones desaparegudes. (Aquesta notícia actualitza l'anterior amb el mateix titular afegint declaracions dels Bombers) Diversos grups han acabat aquest diumenge de rastrejar el riu Francolí, a banda i banda i fins a la desembocadura. El cos s'ha trobat en l'últim tram. Els Mossos d'Esquadra fan ara les diligències necessàries per identificar la víctima, que és un home. Expósito ha constatat que si es tracta d'un dels desapareguts a l'Espluga de Francolí o a Vilaverd, el trajecte que ha fet fins a baix és "considerable".

Summary: ACTUALIZACIÓ:Localitzen el cos d'un home que podria ser un dels desapareguts per la llevantada a la Conca de Barberà


El candidat d'ERC a l'alcaldia de Barcelona, Ernest Maragall, ha sentenciat aquest dijous que qui allunya la "perspectiva de diàleg" o la possibilitat d'arribar a un acord al Congrés "és el PSOE". En roda de premsa a l'Agència EFE, després que el Parlament hagi tombat que el líder del PSC, Miquel Iceta, sigui designat senador, Maragall ha lamentat que el president del govern espanyol en funcions, Pedro Sánchez, hagi tractat el Parlament com una "institució de segon o tercer ordre". El republicà ha titllat la decisió de Sánchez de situat Iceta al Senat de "desafortunada" i contrària al "respecte que mereix el Parlament". Amb tot, Maragall ha carregat contra Iceta i l'alcaldable per Barcelona Jaume Collboni i els ha acusat de tenir "disponibilitat" per aplicar de nou el 155.  En aquest sentit, ha posat en dubte que la candidata dels comuns Ada Colau pugui plantejar-se pactar amb el PSC i l'ha avisada un cop més que no es pot tornar a la "ambigüitat" i "equidistància". "La complicitat entre Colau i Collboni en aquest entorn em sembla inacceptable", ha detallat.  Maragall ha defensat la posició d'ERC de vetar el nomenament d'Iceta i ha dit que era qüestió de "dignitat", "responsabilitat" i "respecte institucional". "No hem fet cap càlcul electoral i no tinc cap element de mesura per dir si això serà bo o dolent", ha afirmat.  Maragall ha respost Collboni que aquest dijous ha criticat que el republicà suposadament hagi dit que la meitat dels catalans no son bons catalans i ha negat haver fet aquestes declaracions. De fet, s'ha compromès a ser l'alcalde de tota la ciutadania per "obligació, convicció i responsabilitat".  "A l'alcaldia republicana demostrarem fins a quin punt treballarem per tots els ciutadans", ha dit.  Una vegada més, durant la roda de premsa el republicà ha reclamat cercar la unitat d'acció sobiranista al futur ple de l'Ajuntament i ha tornat a expressar la seva disposició per governar en solitari "si convé". En cas que ERC no quedi en primera posició el 26-M a Barcelona ha dit que treballaran en una aliança per arribar els 21 regidors des de la "centralitat" i ha exclòs el PSC de qualsevol pacte.

Summary: Maragall diu que el PSOE allunya la "perspectiva de diàleg" menystenint el Parlament


ERC ha traçat aquest dilluns algunes de les línies de la futura campanya electoral pel 26-J, que afronta "amb més tranquil·litat" i amb un eslògan clar: 'Sense demanar permís'. El cap de files d'ERC, Gabriel Rufián, s'ha referit especialment a Podem i s'ha compromès a ajudar-los a l'Estat a canvi de "reciprocitat" a Catalunya amb el procés. "Els respectem molt i hem votat el 100% de les seves iniciatives legislatives al Congrés. Ara bé, els hi demanem reciprocitat. Nosaltres sí que podem a Catalunya i el canvi s'anomena procés, república catalana", ha assenyalat Rufián. "Ens dedicarem també a reivindicar la feina feta i a demanar ser una mica més forts al Congrés", ha afegit el cap de llista d'ERC, que també ha volgut treure ferro a la polèmica entre JxSí i la CUP per l'acord de legislatura: "No em sembla notícia que hi hagi discrepàncies".

Summary: ERC es compromet a ajudar Podem a l'Estat però li demana "reciprocitat" a Catalunya amb el procés


El Tribunal Constitucional ha decidit mantenir la suspensió del Pla estratègic d’acció exterior i de relacions amb la UE, segons ha informat la conselleria d'Acció Exterior en un comunicat. En una interlocutòria enviada a la Generalitat, el tribunal ha decidit mantenir la suspensió, que ja s'havia dictat el mes d'octubre, assegurant que el pla pot generar confusió en altres actors internacionals sobre si Catalunya és "un subjecte de dret internacional". Exteriors explica que el Constitucional admet que "res impedeix dur a terme activitats amb projecció exterior" a la Generalitat, que pot "promoure els seus interessos propis en l'àmbit internacional".  El conseller d'Acció Exterior, Relacions Institucionals i Transparència, Bernat Solé, ha dit que malgrat la suspensió temporal del pla, el Govern seguirà fent acció exterior perquè en té les competències i "perquè és el que país necessita".  Solé ha indicat que dos de cada tres catalans considera necessari que el Govern faci acció exterior, segons les dades del CEO.

Summary: El Constitucional manté la suspensió del pla estratègic d'acció exterior i relacions amb la UE


Els treballadors de Bic Graphic a Tarragona han protagonitzat una marxa lenta aquest dimarts al migdia que ha col·lapsat l'autovia de Salou -la C31b- i l'N-340, dues vies molt transitades de l'extraradi de la ciutat. Els empleats han deixat la planta parada i han sortit a la carretera, en la segona jornada de vaga convocada en contra de l'ERO que afecta 136 empleats d'aquesta fàbrica on es fan productes promocionals, com encenedors i bolígrafs. Un 90% de la plantilla, segons fonts del comitè d'empresa, ha secundat la convocatòria d'aturada, iniciada a les cinc de la matinada. Només encarregats i algun treballador puntual han accedit a la planta, escapolint-se per entrades secundàries per evitar confrontacions. El comitè acusa la direcció de fer el sord a les seves propostes, posar pals a les rodes i esgotar el temps per no deixar marge de negociació possible. D'altra banda, a la Granada (Alt Penedès), ja hi ha hagut acord.

Summary: Una marxa lenta dels treballadors de Bic Graphic col·lapsa l'autovia de Salou i l'N-340 a Tarragona


CatECP vol saber si hi ha hagut "abús judicial" en les darreres decisions   ACN Barcelona.-La portaveu parlamenària de CatECP, Elisenda Alamany, ha assegurat aquest divendres que els comuns veuen "amb bons ulls" la querella que ha acordat la Mesa contra el jutge del Suprem Pablo Llarena pel veto a la investidura de Jordi Sànchez (JxCat). Alamany ha insistit que la posició del seu grup, sense vot a la Mesa, ha passat per reclamar un assessorament legal previ per saber si la denúncia tenia "recorregut". Ara bé, ha afegit que la posició és "donar-hi suport" des del punt de vista polític: "Ens agradaria saber si hi ha hagut abús judicial" en les darreres decisions, ha afegit Alamany en roda de premsa al Parlament. L'aval a la querella no exclou però que els comuns continuïn insistint per tal que es formi govern en una situació "d'excepcionalitat democràtica".  "És urgent un govern efectiu per revertir i avançar", ha afegit la portaveu dels comuns en missatge als grups independentistes perquè desencallin la investidura. Al marge d'estar d'acord amb la querella, els comuns veuen amb bons ulls també la manifestació d'aquest diumenge a Barcelona que ha convocat l'Espai Democràcia i Convivència.  Creuen que entronca amb la seva proposta  de front "antidepressiu, transversal i de grans majories" a Catalunya. I hi seran per donar suport a una manifestació que entenen que també vol denunciar la "judicialització de la política, que el PP porti la política als tribunals".  Per Alamany, no és "contradictori", però, criticar la judicialització de la política amb donar suport a la presentació d'una querella contra Llarena. "El PP no fa cap altra, que [defensar que] la solució a Catalunya passa pels tribunals", s'ha queixat la portaveu parlamentària de CatECP. És en aquest context que Alamany ha titllat "d'absoluta perplexitat" que el PSC no s'hagi sumat a l'homenatge als republicans represaliats del franquisme al Parlament aquest divendres ni que tampoc participi a la crida de l'Espai Democràcia i Convivència. "Queden dies perquè repensin la seva situació, sobretot per la manifestació" de diumenge a Barcelona en clau de "front antidepressiu", ha insistit. "No hi hauria de faltar ningú que es defineixi progressista i catalanista", ha etzibat Alamany.

Summary: Els comuns avalen la querella contra Llarena


Els familiars dels presos han avisat que "el compromís i les conviccions" dels independentistes condemnats "amb Catalunya, els drets civils i polítics i el dret a l'autodeterminació" són "més forts que mai". A l'acte posterior a la manifestació convocada a Barcelona com a  protesta a la sentència del Suprem, la parella de Jordi Turull, Blanca Bragulat, ha llegit un manifest conjunt on ha insistit que la condemna "no és només per a ells, sinó per a tothom" i ha recordat que l'1-O "van ser més de 2.300.000 persones les que van sortir al carrer a votar". Així, Bragulat ha assegurat que tot i "la ignomínia" de la presó "res ni ningú podrà silenciar la seva veu". "Els hem de reivindicar, avui i sempre, a tots", ha demanat, per enviar després "solidaritat" amb les famílies de "tots els que han patit la ràtzia repressiva de l'Estat".

Summary: Els familiars dels presos avisen que "el seu compromís amb els drets civils i l'autodeterminació" és "més fort que mai"


L’Estat espanyol encapçala el rànquing europeu d’abandonament prematur dels estudis, que comptabilitza els joves que deixen de formar-se entre els 18 i els 24 anys. Un informe de la Comissió Europea indica que un 20% dels estudiants a l’Estat marxen abans d’acabar els seus estudis, un percentatge que en el conjunt de la Unió se situa gairebé a la meitat, a l’11%. El text també critica que el bloqueig polític espanyol “ha frenat el progrés” de les reformes educatives i lamenta la caiguda de la inversió educativa, que amb un 4,1% del PIB suposa la segona més baixa de la UE, només per darrere de Romania.  “El bloqueig polític del 2016 ha frenat els progressos en matèria de reformes educatives, perquè hi ha dubtes sobre el futur de la LOMCE i la reforma de la professió de docent segueix paralitzada”, assegura l’informe. El text també admet que “les retallades financeres acumulades” durant els anys de la crisi “han reduït el capital disponible per educació” i que “la despesa en educació podria ser més eficaç”. Amb un 4,1% d’inversió en educació respecte al PIB, Espanya és el segon estat de la UE que menys es dedica a la formació. Romania, amb un 3%, és l’estat que menys inverteix. Bulgària, Eslovàquia i Itàlia, com Espanya, dediquen a l’educació un 4,1% del PIB, mentre que Dinamarca un 7,2% o Finlàndia un 6,4%. La mitjana europea és del 4,9%.   Un dels elements que assenyala l’informe és que tot i que Espanya té una taxa de graduats universitaris superior a la mitjana europea, del 40,9% respecte al 38,7%, el ritme d’entrada al mercat laboral és molt més lent. Per exemple, mentre que un 68,7% dels graduats amb estudis superiors a l’Estat aconsegueixen feina, el percentatge arriba fins al 81,9% en la mitjana europea.

Summary: Espanya encapçala el rànquing europeu d’abandonament d’estudis


El president assumirà el càrrec al capdavant de la Generalitat utilitzant la mateixa fórmula que va fer servir Puigdemont ACN Barcelona.-El president investit de la Generalitat, Quim Torra, prendrà possessió formalment del seu càrrec en una cerimònia al Palau de la Generalitat que molt probablement se celebrarà aquest dimecres a la tarda. Segons ha explicat el propi Torra en roda de premsa des de Berlín, té previst utilitzar “la mateixa fórmula” que Carles Puigdemont va fer servir per assumir la presidència. En aquella ocasió, l’aleshores presidenta del Parlament, Carme Forcadell, va preguntar a Puigdemont si prometia “complir fidelment les obligacions del càrrec de president de la Generalitat amb fidelitat a la voluntat del poble de Catalunya, representat pel Parlament”, sense fer cap esment a la Constitució espanyola, i Puigdemont va respondre que sí, sense més afegits. Ara, Torra, preveu fer exactament el mateix per prendre possessió del càrrec de president de la Generalitat.  Quim Torra no ha volgut concretar quan exactament serà la cerimònia, però fonts de la Generalitat situen l’acte en dimecres a la tarda amb una elevada probabilitat. Els detalls de la presa de possessió encara estan ultimant-se, però com que l’administració catalana segueix sota els efectes de l’aplicació de l’article 155 de la Constitució, hi ha la possibilitat que des del govern espanyol vulguin tutelar la cerimònia. Des de la Generalitat asseguren que l’acte l’estar muntant des del propi Palau, però fonts de la Delegació del govern espanyol asseguren que els organismes que coordinen l’aplicació del 155 supervisaran els detalls, i podrien acabar exigint que en l’escenografia hi haguessin un exemplar de la Constitució espanyola, una bandera espanyola junt a la senyera catalana, i un retrat del rei Felip VI visibles.  Queda pendent també qui imposarà la tradicional medalla al president durant la cerimònia, donat que habitualment ho fa el president anterior i ara Puigdemont no serà present. El més probable, però, és que ho acabi fent el president del Parlament, Roger Torrent, com a segona autoritat de Catalunya.   De moment, el pas previ per a la pressa de possessió ja s’ha donat, i el monarca signa aquest dimarts a la tarda el nomenament formal de Torra com a president de la Generalitat. Tot apunta, doncs, que dimecres mateix prendrà possessió i dijous podria fer-se el mateix amb els consellers que nomeni.

Summary: Torra prendrà possessió prometent fidelitat a la voluntat del poble de Catalunya sense fer esment a la Constitució


La majoria de lleidatans han optat aquest Sant Joan marcat pel coronavirus per celebrar la revetlla a casa, sopant amb familiars o amics. És el cas de la Noemí Pareja, que ha organitzat un sopar a la terrassa de casa amb cinc parelles d'amics. Han comprat coca de recapte i dolça, com marca la tradició a Lleida. Així ho explica la presidenta del Gremi de Forners de les Terres de Lleida, Pilar Marqués. "Aquest any, el 99% de la gent es queda a casa. Ho notem per les vendes, que tothom fa comandes petites, no com abans que es feien reunions de 40 persones". Marquès calcula que aquest Sant Joan es vendran a les comarques de Lleida 195.000 coques dolces i 160.000 de recapte. La presidenta del Gremi de Forners de les Terres de Lleida, Pilar Marquès, remarca que la crisi sanitària ha suposat una major conscienciació de la ciutadania cap al producte de proximitat i s'ha notat a l'hora de comprar coques als forns i pastisseries. Moltes famílies lleidatanes han optat per celebrar la revetlla amb grups reduïts i a casa. La Noemí Pareja ha explicat que tot i que normalment van a la platja a celebrar el Sant Joan, enguany han decidit quedar-se a Lleida. "Hem quedat amb uns amics per celebrar-ho a la terrassa ja que amb el coronavirus no ens hem volgut arriscar a desplaçar-nos a llocs on hi hagi risc d'aglomeracions".

Summary: Sopar amb familiars i amics a casa, l'opció escollida per la majoria de lleidatans per celebrar la revetlla de Sant Joan


El Ministeri de l'Interior ha publicat una ordre al BOE per reprendre "de forma gradual" les comunicacions ordinàries i sortides de permís i programades dels presos, sempre segons les indicacions sanitàries. L'ordre també s'estableix que els interns classificats en tercer grau o amb un 100.2 destinats a centres d'inserció social, seccions obertes o centres ordinaris podran continuar sortint per realitzar activitats contemplades al decret d'estat d'alarma. A més, es reprendran els trasllats dels interns quan ho demanin les autoritats judicials i els sanitaris. El text també especifica que es tornaran a fer activitats educatives, formatives, terapèutiques, esportives, culturals i religioses a les presons en funció de la situació de cadascuna. L'ordre estableix que aquesta flexibilització s'haurà de fer seguint les indicacions sanitàries. Afegeix que les actuacions i activitats especificades es podran "revertir si la situació epidemiològica així ho aconsella, de forma global o individualitzada per a un o diversos centres penitenciaris".  El Ministeri de l'Interior sosté que davant del procés de "reducció gradual de les mesures extraordinàries de restricció i mobilitat" i en el marc de l'inici d'un procés per assolir la recuperació progressiva de la vida quotidiana, es flexibilitzen les mesures acordades a l'inici de la crisi sanitària en l'àmbit penitenciari.

Summary: El govern espanyol ordena que es reprenguin les comunicacions i els permisos dels presos


Unes 300 persones, segons la Guàrdia Urbana, s'han concentrat aquest diumenge al migdia davant la Delegació del govern espanyol a Barcelona per rebutjar els 21 punts presentats pel president de la Generalitat, Quim Torra, a qui acusen de menystenir una part de Catalunya. Els assistents, convocats per les plataformes Impulso Ciudadano i S'ha acabat!, han demanat al president espanyol, Pedro Sánchez, que escolti els catalans constitucionalistes. Sota el lema 'Catalans amb l'Espanya constitucional, els manifestants han corejat en castellà lemes com "catalans som tots" o "aquí estem, nosaltres dialoguem". El manifest de la concentració exigeix que "es rebutgi" el document de 21 punts de Torra i que "s'adoptin mesures per a la plena restauració de l'estat de dret a Catalunya i que es garanteixin els drets de tots els catalans". El text llegit durant la concentració assegura que els catalans constitucionalistes saben "què és viure sense la Constitució" perquè van patir "les infaustes setmanes de setembre i octubre" del 2017. A més, lloa el "valent discurs" pronunciat pel rei Felip VI el 3 d'octubre "en aquell moment dramàtic". "Pels governs nacionalistes a Catalunya no existim, som simplement una irrellevància o ciutadans subordinats", denuncia el manifest, que assegura que els seus "drets són trepitjats" i que quan els reclamen són "sotmesos a l'assetjament, al boicot i a l'ostracisme". El president d'Impulso Ciudadano, José Domingo, ha reclamat en declaracions als mitjans que es "visualitzin els catalans" que estan amb la Constitució en qualsevol negociació entre els governs català i espanyol. "Nosaltres el que demanem és un diàleg conforme a la legalitat", ha reclamat. Per la seva banda, el president de S'ha acabat!, Josep Lago, ha rebutjat el document de 21 punts de Quim Torra perquè "exclou mitja Catalunya". Lago ha criticat que "parteix del marc nacionalista" i que titlla Espanya de "franquista" i de no ser una "democràcia plena". "Aquest document no és cert", ha conclòs. Per tot plegat, Lago ha demanat que "no s'invisibilitzi la meitat de Catalunya que no és independentista". El president de S'ha acabat ha assegurat que la seva plataforma està "a favor del diàleg" però creu que "aquest diàleg s'ha de fer entre catalans".

Summary: ACTUALIZACIÓ:300 persones es concentren a la Delegació del govern espanyol a Barcelona per rebutjar els 21 punts de Torra


Els Mossos d'Esquadra han detingut a Girona un noi de 19 anys i veí d'Ullà (Baix Empordà) com a presumpte autor d’un delicte de robatori amb força a domicili. Va passar el 12 de gener a quarts de sis de la tarda en un habitatge del carrer Hispanitat de la ciutat. Després de rebre l'avís, agents del vos van dirigir-se a la direcció i van trobar-se amb el propietari del pis que tenia el lladre retingut a peu de carrer. Segons la víctima, l'havia sorprès a l’interior de la cuina mentre ell es trobava en altres estances de l’habitatge. El jove, amb antecedents, ja ha ingressat a presó.  Els Mossos d'Esquadra van constatar que el lladre havia saltat una tanca de dos metres d'altura per després forçar la porta corredissa de la cuina i accedir a dins de l'habitatge. Després d'identificar-lo, els agents van descobrir que a la motxilla que duia hi havia una tauleta electrònica, mòbils i aparells petits que acabava de sostreure. Davant aquestes evidències, la policia el va detenir com a presumpte autor d'un delicte de robatori amb força a domicili.  El noi, de 19 anys, nacionalitat marroquina i veí d'Ullà (Baix Empordà), tenia antecedents policials. El 13 de gener va passar a disposició del jutjat d'instrucció en funcions de guàrdia de Figueres, que va ordenar l'ingrés a presó.

Summary: A presó un lladre reincident enxampat 'in fraganti' en un habitatge de Girona i retingut per l'amo


Més d'un centenar de treballadors de Caixabank s'han concentrat aquest divendres al matí a l'entrada de la junta d'accionistes de l'entitat a València per protestar contra l'ERO que afectarà 2.157 persones. Els sindicats han denunciat que les negociacions amb Caixabank "no avancen" i l'entitat presidida per Jordi Gual "no vol atendre les necessitats de la plantilla", segons ha dit la portaveu de CCOO, Ruth Bolaños, a l'ACN. Els representants dels treballadors han reclamat que els acomiadaments siguin voluntaris així com la mobilitat geogràfica dels empleats que seran reubicats pel tancament d'oficines. "Creiem que les coses es poden fer d'una altra manera", ha afirmat Bolaños, que ha avisat que si no hi ha acord el 8 de maig Caixabank podrà aplicar les mesures de l'ERO de forma "unilateral". "Seria molt greu i un atac directe a tota la plantilla", ha reblat la membre del sindicat majoritari a Caixabank amb un 40% de la representativitat. Jordi Garcia, membre de la plataforma Unitat Sindical Caixabank, formada per la UGT, SECB, FEC, SIB, CGT, ELA-LAB i CIC que juntes tenen un 60% de la representativitat, ha lamentat que l'entitat hagi anunciat un Expedient de Regulació d'Ocupació (ERO) justament un any que Caixabank ha obtingut beneficis rècord, de prop de 2.000 milions d'euros. "Aquest ERO ven en molt mal temps", ha dit Garcia, que ha opinat que una plantilla "que s'està deixant la vida per assolir beneficis rècord no pot veure's recompensada amb un anunci d'un ERO forçós d'aquesta magnitud". Garcia  ha insistit a demanar que les mesures de l'ERO siguin voluntàries i no forçoses. El procés formal de l'ERO es va obrir l'1 d'abril i els sindicats lamenten que les dues reunions que s'han fet des d'aleshores no han implicat avenços. Ja portaven dos mesos negociant. A banda de la protesta de fora, els representants dels treballadors intervindran durant la junta d'accionistes i han convocat concentracions a tots els centres de treball de Caixabank de l'Estat a les 11 hores coincidint amb l'inici de la junta d'accionistes.

Summary: Un centenar de treballadors de Caixabank protesten contra l'ERO a l'entrada de la junta d'accionistes a València


L'alcaldessa de Barcelona, Ada Colau, ha assegurat aquest dijous que es podrà continuar amb el desconfinament i l'ampliació dels diferents usos de les platges de la ciutat si hi ha "responsabilitat". "Podrem seguir avançant si seguim sent tots plegats responsables", ha dit.  Colau ha expressat que tothom entén que la gent té "moltes ganes de sortir" però ha advertit que cal "prudència". "No es poden permetre aglomeracions, són perilloses i per tant volem mantenir les platges obertes però es pot passejar sempre hi quan no hi hagi aglomeracions", ha insistit. L'alcaldessa ha recordat també, davant d'algunes imatges aquests dies, que per ara no s'hi pot ni prendre el sol ni tampoc el bany recreatiu.  "La Guàrdia Urbana està molt present i està fent una feina d'acompanyament i pedagogia però hem demanar a la gent sisplau, responsabilitat i prudència perquè no volem fer passes enrere", ha conclòs.

Summary: Colau, sobre les platges: "Podrem seguir avançant si seguim sent tots plegats responsables"


El Consell de Ministres ha aprovat aquest divendres el contracte de les obres de millora del nou enllaç de l'A-2 amb l'AP-7 a Castellbisbal (Vallès Occidental). La inversió puja a 12.967.885,04 euros. Les obres consistiran en l'ampliació del nombre de carrils i la seva longitud a les zones de confluència i bifurcació entre autopistes. Es faran desviaments de trànsit per poder executar les obres als carrils i al voral dret de l'A-2 i l'AP-7 al llarg dels carrils paral·lels per construir. Segons apunta el Ministeri de Foment, el projecte també preveu murs de contenció i ampliació de les estructures existents per donar cabuda als nous carrils; un sistema automatitzat de detecció de caigudes d'objectes a la via ferroviària d'alta velocitat en tots els passos de carretera sobre ferrocarril; l'ampliació de la pantalla acústica de Sant Andreu de la Barca; la integració ambiental en l'àmbit del riu Llobregat o la construcció d'una glorieta a nivell en la carretera C-1413.

Summary: El Consell de Ministres aprova les obres de millora de l'enllaç de l'A-2 amb l'AP-7 a Castellbisbal


El ministre de Transports, José Luis Ábalos, ha afirmat que no veu "molt coherent" la petició de la Generalitat de què els peatges siguin gratis mentre duri la situació d'excepcionalitat. "Totes les mesures que estem prenent són per reduir la mobilitat, no per promoure-la", ha dit en roda de premsa aquest dimecres a la tarda des de Moncloa. Preguntat per l'aposta del Govern, que ha demanat per carta al Ministeri de Transports que permeti que els peatges de carreteres de titularitat estatal siguin gratuïts temporalment, Ábalos ha assegurat que cal "plantejar mesures coherents", ja que "si del que es tracta és de reduir, no té massa sentit promoure aquesta mobilitat". El conseller de Territori, Damià Calvet, ha explicat aquest matí que la Generalitat estava esperant la resposta de l'executiu espanyol amb la intenció d'aplicar la mesura conjuntament amb els peatges que són de competència catalana. Els més importants, de l'AP-7 i l'AP-2, són de titularitat estatal. Calvet ha remarcat que en el sector dels transportistes també hi ha autònoms i que s'ha de fer que tinguin fàcil la mobilitat i sense cap cost afegit. Es tracta, segons ha dit, de serveis essencials que permeten, per exemple, abastir els supermercats.

Summary: Ábalos no veu "coherent" la gratuïtat de peatges que demana la Generalitat: "No té massa sentit promoure la mobilitat"


L'activitat cultural torna a Mollerussa després de l'inici de la pandèmia de la covid-19 i ho fa de la mà de l'associació de comerciants Mollerussa Comercial i amb la col·laboració del consistori. Els dissabtes 3 i 10 d'octubre se celebrarà la festa 'Shop&Music' pensada per dinamitzar la ciutat amb la promoció del comerç i la cultura de proximitat. Hi participaran 4 grups de música locals com són Sonotone, Bad Rules, The Polar Soft i I-Nuits. Les botigues sortiran al carrer i també hi haurà activitat per als infants amb dos espectacles familiars. L'aforament serà limitat i caldrà mantenir les distàncies de seguretat en prevenció del coronavirus.  La iniciativa ha estat presentada aquest dimarts per l'alcalde Marc Solsona i el president de Mollerussa Comercial, Àlex Català. Solsona ha explicat que es vol dinamitzar la ciutat amb iniciatives que puguin generar flux de gent i més activitat econòmic. En aquest sentit, ha remarcat que després de recuperar una fira i altres esdeveniments com el 'Posa't la Gorra', ha quedat demostrat que malgrat la presència del virus, "tot es pot fer amb mesura i ben controlat". Així mateix, ha indicat que l'objectiu és també "impulsar la cultura i promocionar la gent d'aquí" i així també veure com es pot encara tant la campanya de Nadal com la de la primavera vinent. En aquest sentit, Àlex Català ha dit que en totes les actuacions se senyalitzarà un perímetre i s'aplicaran totes les mesures de distanciament i higiene necessàries per fer prevenció. Així mateix, ha indicat que les localitzacions de les actuacions aniran variant per tal de cobrir el centre de la ciutat amb la qual cosa es generarà activitat a les places de Manuel Bertrand, Major i Pla d'Urgell. El president de Mollerussa Comercial ha explicat que l'horari comercial previst serà des de les 5 de la tarda a les 9 del vespre i seran una vintena de comerços els que presentaran la nova col·lecció de tardor i hivern amb parades fora de la botiga. "No es tracta d'un mercat de rebaixes", ha matisat, sinó que l'objectiu és que es puguin mostrar les novetats de temporada i així dinamitzar les compres.

Summary: Mollerussa recupera activitat cultural de la mà del comerç local per dinamitzar la ciutat en dissabte


Els populars reclamen al govern de Colau que "esclareixi responsabilitats" perquè "amb l'obra pública i els diners públics no es pot jugar" ACN Barcelona.-El portaveu adjunt del PP a l'Ajuntament de Barcelona, Javier Mulleras, ha demanat al govern municipal que "eviti més retards i sobrecostos en les obres de les Glòries". A través d'un comunicat difós aquest divendres, Mulleras ha reclamat a l'executiu de Colau que "esclareixi responsabilitats", perquè "amb l'obra pública i els diners públics no es pot jugar", i que expliqui si "són conseqüència de circumstàncies sobrevingudes i quina part és atribuïble a fallades en la seva adjudicació". El portaveu popular també ha demanat al consistori "màxima transparència" quan obtingui els resultats dels informes jurídics i tècnics encarregats i que "els faciliti als grups de veïns". En aquest sentit, també ha exigit que "siguin elaborats amb la major celeritat possible per no seguir acumulant retards". Finalment, el popular ha reclamat que tot aquest procés "no afecti encara més als veïns de les Glòries" i que es "mantingui el projecte de construcció dels dos túnels previstos amb el menor cost i termini possibles".

Summary: El PP reclama evitar més retards i sobrecostos en les obres de les Glòries


Mercabarna ha lliurat aquest dimarts els guardons 'Mercabarna Innova' que premien la innovació entre les 700 pimes agroalimentàries ubicades al seu recinte. El primer premi, dotat amb 6.000 euros, ha estat per a l’empresa Gavà Grup, que han posat al mercat el tomàquet Monterrosa que manté el sabor tradicional dels tomàquets de l'horta mediterrània –sabor dolç amb final afruitat i absència d'acidesa- durant tot l'any. El secret està en l’encreuament de les llavors del tomàquet amb denominació d’origen Pera de Girona, amb un clàssic de l’horta italiana, el Costoluto Genoveso, i el seu cultiu en terres del Cabo de Gata (Almeria), òptimes per a aquesta nova varietat, El segon premi, dotat amb 4000euros, ha estat per a l’empresa Talls i Més pels seus sucs personalitzats de fruites i hortalisses, de llarga durada i que conserven intactes les vitamines, enzims i nutrients.  Aquests sucs estan elaborats combinant la tecnologia cold press, que mitjançant el premsat en fred dels productes aconsegueix mantenir les seves substàncies alimentícies essencials, i la tecnologia d’altes pressions o pascalització, que estanca el desenvolupament bacterià i permet allargar la seva durada 21 dies. El premi per a la categoria de productes ecològics, dotat amb 6.000 euros, ha estat per a la cooperativa agrícola Hortec, per la consolidació de la seva aposta pionera a Espanya pel cultiu i la comercialització d’aliments biològics, així com per mantenir intactes fins ara els seus valors inicials. Des del 1991, any de la seva creació a Mercabarna, la cooperativa ha mantingut els seus principis de respecte a la natura i repartiment equitatiu dels beneficis que aporta el camp al llarg de tota la cadena, des del agricultor fins al consumidor. Actualment, Hortec està formada per 21 agricultors de cultiu ecològic d’arreu de Catalunya i comercialitza unes 3.500 tones de productes agroalimentaris a l’any. Hortec s’abasteix també d’aliments ecològics altres agricultors catalans, així com de la resta d’Espanya i d’altres països, donant sempre prioritat als aliments de proximitat. Per això el 60 % dels aliments que comercialitza són d’origen català.

Summary: Mercabarna premia un tomàquet que es pot conrear tot l'any mantenint el sabor tradicional


La primera sentència de 'La Manada' va veure néixer l'etiqueta #Cuéntalo, amb l'objectiu que dones anònimes víctimes d'agressions, violacions o abusos, compartissin les experiències. En només deu dies es van recopilar fins a tretze gigues de dades  del que la periodista Cristina Fallarás considera la ''memòria col·lectiva'' del dolor que han patit moltes dones. Gràcies a la tasca de dos arxivers, la participació del Centre Nacional de Supercoputació i la col·laboració de l'Ajuntament de Barcelona s'han pogut recopilar i analitzar les dades que es poden consultar al web www,proyectocuentalo.org. Fallarás vol que les administracions utilitzin per redefinir les polítiques públiques, ja que només en 10 dies es van denunciar 5.000 violacions, i en canvi, les dades oficials del 2018 ho xifren en 1.305.

Summary: El projecte 'Cuéntalo' demana legislar en base a la ''memòria col·lectiva'' relatada en tres milions de piulades


Un dispositiu policial està en marxa a Calafell (Baix Penedès) contra un grup dedicat a tot tipus de delictes contra el patrimoni. Els Mossos d'Esquadra fan aquest dijous al matí entrades en diversos pisos ocupats i s'esperen diverses detencions, han explicat fonts policials a l'ACN. En les últimes setmanes s'havia detectat un increment d'aquest tipus de delictes a la zona. Precisament, dimecres va transcendir la detenció de tres joves, un d'ells menor d'edat, per robatoris en habitatges i trasters de Calafell.

Summary: En marxa un dispositiu a Calafell contra un grup dedicat a tot tipus de delictes contra el patrimoni


Twitter ha anunciat que prohibirà els anuncis polítics a la seva plataforma arreu del món. Així ho ha anunciat el director executiu d'aquesta xarxa social, Jack Dorsey, aquest dijous. La plataforma considera ara que l'abast d'un missatge polític s'ha de "guanyar i no comprar". Si bé Twitter reconeix que la publicitat a Internet és molt "poderosa i efectiva" per als anunciants comercials, alerta que aquesta té "riscos importants" a la política, ja que es pot utilitzar per "influenciar vots i afectar a la vida de milions de persones". "Alguns poden argumentar que la mesura afavoreix els poderosos de torn, però hem vist com molts moviments socials han arribat a gran escala sense cap mena de publicitat política", ha defensat Dorsey. Amb més de 300 milions d'usuaris, Twitter és una de les principals plataformes socials al món, però queda lluny d'altres xarxes com Facebook o Instagram que superen els 1.000 milions de seguidors.

Summary: Twitter prohibeix els anuncis polítics a la seva plataforma arreu del món


El Teatre Condal ha presentat 'El fantasma de Canterville', un muntatge a partir del text d'Oscar Wilde adaptat per Joan Yago i dirigit per Josep Maria Mestres. L'espectacle s'estrenarà el 13 de febrer protagonitzat per Joan Pera amb Pep Sais, David Olivares, Betsy Túrnez, Òscar Castellví i Elisabet Casanovas. La comèdia aborda la confrontació entre dos mons, l'anglès i l'americà, i se situa a mitjans dels anys 50 a Londres. 'El fantasma de Canterville' explica la història d'una família americana que és convidada per Lord Canterville a passar un cap de setmana en un castell encantat. El propietari adverteix als visitants que el fantasma d'un avantpassat seu vaga per la casa des que va assassinar la seva esposa. Però la família no fa cas de les advertències i es burlarà constantment d'aquest misteriós ésser. Amb el personatge de l''Avar' encara en la memòria, Joan Pera, ha admès que interpretar un fantasma li resultarà "complicat". "La dificultat serà trobar com trespolo la meva manera de fent tant catalana amb un fantasma de Londres", ha ironitzat. Pera ha celebrat que el paper li suposa reinventar-se i aprendre "quan a la seva edat pensava que ja ho tenia tot après".  "La dificultat és fer de fantasma i no deixar de ser humà", ha dit Pera. El fantasma interpretat pel reconegut actor té 400 anys i una "mala fama" que al llarg de la funció es descobreix si és merescuda o no.  El mataroní ha explicat que la feina feta, fins ara, ha estat molt "plaent" tot i que el llenguatge no és "fàcil". "Afronto la funció absolutament verge, esperant la simpatia del públic cap a un personatge que espero saber fer", ha expressat Pera. En aquest sentit, el director d'escena Josep Maria Mestres s'ha mostrat orgullós del seu repartiment "perfecte" en combinar la joventut de l'Elisabet Casanovas o l'Òscar Castellví amb l'experiència de Pera o Pep Sais.   Mestres ha apuntat que l'adaptació que ha fet Joan Yago del text d'Oscar Wilde l'ha actualitzat als temps d'avui al mateix moment que ha mantingut l'essència. "L'adaptació d'en Joan ens apropa en un context històric després de la Segona Guerra Mundial però també en una època que té molt a veure amb l'actual món de Donald Trump", ha detallat el director d'escena.  "És una història amb tots els ingredients per a ser una autèntica festa. Hi ha humor, amor, romanticisme i traïcions. És una comèdia que, per damunt de tot vol divertir a l'espectador", ha afirmat Mestres. Amb tot, també s'ha detallat que el muntatge, amb molts mitjans, compta amb la col·laboració del Mag Lari que ha participat en la creació de certs "efectes especials".  L'escenografia consta d'un castell "encantat" d'estil gòtic amb una gran escala. Durant l'obra hi ha tres espais tot i que el gruix de l'espectacle es concentra en el castell. L'adaptació a llengua catalana del clàssic de Wilde és un diàleg còmic ple d'ironia i de crítica a la societat de l'època.

Summary: Joan Pera es posa a la pell d'un fantasma a la nova comèdia del Teatre Condal 'El fantasma de Canterville'


L'atenció primària de Lleida ha contracta sis mediadors per facilitar la comunicació intercultural. Amb la incorporació d'aquests professionals es pretén reforçar el circuit d'atenció sanitària, sobretot a les àrees on la població es veu incrementada per l'arribada de temporers per treballar a la campanya de la fruita. Els professionals mediadors són el nexe d'unió entre els professionals sanitaris de l'atenció primària i els temporers, i faciliten la traducció idiomàtica i la comprensió cultural amb l'objectiu de proporcionar una millor qualitat en l'assistència sanitària al col·lectiu de temporers davant l'actual situació d'emergència sanitària per la covid-19. La principal tasca dels mediadors interculturals és facilitar la comunicació intercultural entre usuaris i professionals de diferents cultures. Entre les tasques més específiques que duen a terme s'inclou la de facilitar a usuaris i professionals la informació necessària per millorar la qualitat assistencial,  informant els pacients sobre les normes i el funcionament del sistema sanitari, els drets i deures que tenen i difondre les recomanacions incloses en els programes sanitaris. També s'encarreguen de traduir el contingut lingüístic, assegurant una traducció correcta i adaptada a la situació, i la interpretació cultural que permeti una comunicació fluida i eficaç. Altres tasques dels mediadors passen per realitzar el seguiment dels casos i de l'activitat de mediació; detectar situacions susceptibles de provocar conflictes i intercedir en la seva resolució; fomentar l'educació comunitària en l'àmbit de la salut, i desenvolupar en equip projectes comunitaris relacionats amb les necessitats de cada zona i població. En l'actual situació de la COVID-19, la incorporació dels mediadors ha de facilitar a les persones immigrants la comprensió de les recomanacions de salut per evitar els contagis (com són les mesures de distanciament social, mesures d'higiene i reconeixement dels símptomes compatibles amb la malaltia) per al seu correcte compliment.   Aquests professionals també ofereixen suport a l'equip d'assistència per millorar la comunicació (tan idiomàtica com cultural) entre els professionals i el pacient immigrant per augmentar l'efectivitat de les accions d'acollida i, quan sigui necessari, la detecció i el seguiment de les patologies. Així, hauran d'entendre i conèixer els mecanismes de coordinació amb el sistema sanitari, per tal d'evitar al màxim la propagació de la covid-19. A la vegada, els mediadors donen suport a les persones immigrants en cas que necessitin els serveis sanitaris, i identificar aquells casos que requereixin suport social. Per tot això es fomentarà el treball conjunt amb els treballadors socials de salut, municipals i dels consells comarcals per tal de detectar necessitats d'aïllament en cas de no poder realitzar-lo correctament en el seu domicili o allotjament.

Summary: L'atenció primària de Lleida contracta sis mediadors per facilitar la comunicació intercultural


La UGT ha denunciat que la Tresoreria General de la Seguretat Social no hagi fet efectiva la sanció de 820.000 euros a la càrnia Terfrisa de Vilafant (Alt Empordà) per tenir fins a 175 falsos autònoms en plantilla. Segons ha resolt la Tresoreria, hi va haver "un mal enquadrament" del cas, perquè al seu entendre la càrnia va donar d'alta aquests treballadors com a autònoms en comptes de fer-ho com a assalariats. I aquest error de forma, a parer de la Seguretat Social, fa que l'empresa no hagi de ser sancionada. La secretària del sector d'Alimentació, Begudes i Tabac de la UGT, Alícia Buil entén però que això "no és un simple error", perquè segons sosté el sindicat, l'empresa va fer servir aquest mètode "fraudulent" durant anys i n'ha resultat molta gent afectada. Per això, la UGT ha presentat un recurs d'alçada contra la decisió de la Tresoreria, demanant-li que rectifiqui i que tiri endavant la sanció econòmica que la Inspecció de Treball va imposar a Terfrisa.

Summary: La UGT critica que la Seguretat Social no executi la multa de 820.000 euros a Terfrisa de Vilafant per un error de forma


Dan Vavra, el director creatiu del popular joc 'Kingdom Come: Deliverance', ha cancel·lat la seva assistència al Gamelab 2018 després d'haver rebut per Twitter, segons han indicat aquest dilluns els organitzadors d'aquest congrés del videojoc. Vavra era un dels ponents estrella anunciats en aquesta edició del Gamelab, un dels congressos internacionals del videojoc més prestigiosos que enguany se celebrarà del 27 al 29 de juny a L'Hospitalet de Llobregat. Segons va comentar personalment al director de Gamelab, Iván Fernández Lobo, Vavra no es trobaria molt còmode acudint a aquest esdeveniment després dels "greus insults" rebuts a través de les xarxes socials just després d'haver anunciat la seva presència a Barcelona.  Els usuaris de Twitter el van acusar de "racista, masclista i nazi" en relació al seu joc 'Kingdom Come: Deliverance' i "la manera de tractar les dones en aquest treball", segons han apuntat els organitzadors de Gamelab. Fernández ha compartit la notícia a a Twitter i ha comentat que respecta la seva decisió tot i que lamenta no poder comptar amb Vavra al congrés.

Summary: Dan Vavra cancel·la la seva assistència al Gamelab per insults rebuts per Twitter


Les mobilitzacions de la Diada, la qüestió de confiança del 28 de setembre i el debat dels pressupostos del 2017 seran qüestions rellevants per al procés sobiranista, que encara la seva fase "culminant". Així ho expressat aquest divendres el president d'ERC, Oriol Junqueras, durant el consell nacional del partit, tot i que ha situat una quarta qüestió en l'epicentre del curs polític que tot just comença. La llei de transitorietat jurídica, és a dir, l'ordenament legal que el Govern pretén que faci de pont entre la legalitat espanyola i la futura legalitat catalana, hauria d'ocupar "molta atenció" durant els propers mesos, en els quals la hisenda pròpia i la seguretat social catalana també seran protagonistes. La missió de JxSí i la CUP serà, doncs, la de "culminar" el procés a les institucions perquè els catalans puguin decidir el seu futur, ja sigui en referèndum o en eleccions constituents. "Estem oberts a donar suport a tots els camins democràtics per culminar el procés", ha exclamat Junqueras en la línia del que han vingut dient els dirigents republicans des que la CUP va situar el RUI sobre la taula. Sigui com sigui, el vicepresident de la Generalitat ha subratllat que la responsabilitat de culminar el procés serà dels polítics, més enllà de la "imprescindible mobilització ciutadana". ERC estarà a favor de l'opció que més consens generi quan es comenci a negociar formalment aquesta qüestió. La culminació del procés té, però, altres episodis fonamentals. Junqueras ha citat la qüestió de confiança, el debat de política general i també el debat de pressupostos, però s'ha aturat un moment per remarcar la importància de la llei de transitorietat jurídica. Segons Junqueras, caldria que les forces independentistes preparessin "amb molta atenció" aquesta llei bàsica per passar d'un ordenament jurídic a un altre.  Junqueras ha obert el primer consell nacional d'ERC del curs amb un breu discurs polític de menys de 10 minuts per traçar les pinzellades bàsiques del que el partit espera durant els propers mesos. Un camí que continuarà tenint a Jordi Carbonell com un dels referents. Amb un vídeo d'homenatge i un aplaudiment generalitzat de la sala han recordat la figura de qui va ser president d'ERC als a cavall entre el segle XX i el XXI.

Summary: Junqueras insta JxSí i la CUP a situar la llei de transitorietat jurídica en l'epicentre del curs polític que comença


L'Institut Català d'Oncologia (ICO) Girona ha pogut comprar dinous llits automàtics i articulats i disset sofàs-llit gràcies als 83.890 euros recollits a la darrera cursa solidària Oncotrail. L'ICO i la Fundació Oncolliga de Girona, organitzadora de la competició, han fet aquest dimarts l'acte simbòlic de donació del nou material. Els nous llits faran més còmode l'estada als pacients que estan ingressats però també als seus acompanyants. L'Oncotrail és una cursa solidària per equips que se celebra des de l'any 2013 amb un recorregut de 100 quilometres. Des d'aleshores, han recaptat més de 161.000 euros que sempre han destinat a finançar projectes per millorar la situació dels malalts de càncer i les seves famílies.  El director assistencial de l'ICO Girona, David Gallardo, ha ressaltat que la feina de la Fundació Oncolliga ajuda a millorar l'assistència als pacients. "L'Oncotrail fa visible la multitud de gent que es mou per ajudar els malalts, i això no té preu", ha destacat.  Per la seva banda, la presidenta de la Fundació, Lluïsa Ferrer , ha volgut agrair el suport dels voluntaris que col·laboren en l'organització i també ha recordat que el paper d'Oncolliga és el de suport i acompanyament als malalts oncològics tant durant el tractament com a casa.  L'Oncotrail està organitzada per la Fundació Oncolliga Girona, amb la col·laboració del Club Atlètic i l'Agrupació Excursionista de Palafrugell. Aquesta cursa té com a objectiu recaptar fons per millorar la qualitat de vida dels pacients de càncer.  Gràcies a la cursa, que es fa des del 2013, l'ICO ha anat renovant part dels seus equipaments per fer més confortable l'estada als pacients i acompanyants. Durant aquests quatre anys han renovat butaques, mampares de separació entre pacients i llits i també han adquirit nou material per facilitar l'assistència.  A més, part dels diners recollits els anys 2014 i 2015 s'han destinat també a investigació, per mitjà de la Beca Oncotrail-Fundació Oncolliga Girona. La beca, dotada amb 25.000 euros, s'ha destinat a finançar un projecte de recerca sobre el tractament de la leucèmia aguda presentat pel grup d'Hematologia de l'Institut d'Investigació Biomèdica de Girona (Idibgi).  Per a la propera edició de Oncotrail ja hi ha tancades inscripcions amb 164 equips. L'objectiu es acabar arribant als 175.

Summary: L'ICO Girona compra dinou llits i disset sofàs-llit amb els 83.890 euros recollits a l'última cursa solidària Oncotrail


L'empresa de l'espectacle Focus ha anunciat que produirà i exhibirà espectacles musicals sota el segell Onyric amb l'objectiu de convertir-se en la locomotora del gènere musical a Catalunya. Segons els impulsors del projecte, els espectacles musicals amb segell Onyric pretenen "estirar els límits del gènere", prioritzant el rigor artístic i buscant arribar a un públic majoritari a partir de la qualitat. Les creacions s'exhibiran principalment al Teatre Condal tot i que en funció de les especi¬ficitats de cada producció es podrien desenvolupar en altres escenaris. L'aposta pel musical de Focus s'explica, per exemple, en el fet que des dels anys 90 més d'un milió i mig d'espectadors han assistit a alguna de les 31 produccions musicals que ha tirat endavant, segons xifres que aporta la mateixa empresa. Aquestes produccions s'han pogut veure a les principals cartelleres teatrals de Barcelona i Madrid. El nou projecte artístic del Teatre Condal serà dirigit per Daniel Anglès, vinculat al gènere del teatre musical des dels 18 anys, quan va crear 'El Musical Més Petit'. Ha treballat com a actor, director, director de càsting, productor i adaptador. Anglès compaginarà la direcció d'Onyric amb la de l'Escola Aules i amb la de la productora No Day But Today.

Summary: Focus produirà i exhibirà espectacles musicals sota el segell Onyric amb el Teatre Condal com a epicentre